Սեպտեմբերի 19-ին Սերժ Սարգսյանը մասնակցեց ՄԱԿ-ի Գլխավոր ասամբլեայի 72-րդ նստաշրջանին եւ հանդես եկավ ելույթով: Այն, ի մասնավորի, շեշտադրումներ է պարունակում՝ կապված արցախյան հիմնախնդրի, Հայոց ցեղասպանության, հայ-թուրքական հարաբերությունների հետ: Անդրադառնալով ԼՂ հակամարտությանը, Սարգսյանն ասել է, որ Ադրբեջանը չունի որեւէ հիմք հավակնություն ներկայացնելու Արցախի հանդեպ: Ելույթի ադրբեջանական արձագանքը չի ուշացել. պատասխան խոսքում Իլհամ Ալիեւը մեղադրանքներ է հնչեցրել ինչպես միջազգային հանրության, այնպես էլ Հայաստանի նախագահի հասցեին՝ վերջինիս անվանելով պատերազմի հանցագործ։ Ալիեւը նաեւ սպառնացել է, որ դարձյալ կդիմի ուժի, եթե չվերադարձվեն Ադրբեջանի «օկուպացված» տարածքները: